Document ID: 32001R1010

32001R1010
L 140/31
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ(ЕО) № 1010/2001 НА КОМИСИЯТА
от 23 май 2001 година
относно минималните изисквания за качество на смесите от плодове в рамките на режима на производствена помощ
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2201/96 на Съвета от 28 октомври 1996 г. относно общата организация на пазарите на продукти от преработени плодове и зеленчуци (1), последно изменен с Регламент (ЕО) № 2699/2000 (2), и по-специално член 6, параграф 1 от него,
като има предвид, че:
(1)
Член 2 от Регламент (ЕО) № 2201/96 предвижда режим на помощи за организациите на производители, които доставят праскови или круши с цел преработването им в продукти, посочени в приложение I към посочения регламент.
(2)
С Регламент (ЕО) № 2699/2000 смесите от плодове в сироп и в натурален плодов сок бяха добавени в горепосоченото приложение. Целесъобразно е да се определят минималните изисквания за качеството на тези продукти въз основа на традиционните и надеждни методи за производство и с цел избягване производството на продукти, за които няма търсене или които биха предизвикали изкривяване на пазара.
(3)
Определените с настоящия регламент изисквания за качеството представляват мерки за изпълнение в допълнение към разпоредбите на Регламенти (ЕИО) № 2319/89 (3) и (ЕИО) № 2320/89 (4) на Комисията, последно изменени с Регламент (ЕО) № 996/2001 (5), установяващи изисквания за минимално качество, съответно за крушите от сортовете Williams и Rocha и за прасковите в сироп и в натурален плодов сок, отговарящи на условията на режима на помощи за производство, както и в допълнение към разпоредбите на Регламент (ЕО) № 449/2001 на Комисията от 2 март 2001 г. за определяне на условията и реда за прилагане на Регламент (ЕО) № 2201/96 на Съвета по отношение на режима на помощи в сектора на продуктите от преработени плодове и зеленчуци. (6)
(4)
Мерките, предвидени в настоящия регламент, са в съответствие със становището на Управителния комитет за продуктите от преработени плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Настоящият регламент установява минималните изисквания за качество, на които трябва да отговарят смесите от плодове в сироп и/или в натурален плодов сок, наричани по-нататък „смеси от плодове“, посочени в член 1, параграф 2, буква в) от Регламент (ЕО) № 449/2001.
Член 2
Смесите от плодове отговарят на следните минимални изисквания:
а)
минималното съдържание на праскови и круши е 60 % от нетното отцедено тегло на сместа;
б)
прасковите и крушите са представени като цели плодове, половинки, четвъртинки, на резени или кубчета, така както са определени в член 3, параграф 2 от Регламент (ЕИО) № 2319/89 и (ЕИО) № 2320/89;
в)
минималните изисквания за качество, определени в член 2, член 3, параграфи 4, 5 и 6 и член 4 от Регламент (ЕИО) № 2319/89 за крушите от сортовете Williams и Rocha в сироп и/или в натурален плодов сок и от Регламент (ЕИО) № 2320/89 за прасковите в сироп и/или в натурален плодов сок, се прилагат по отношение на съставките от праскови и круши в смесите от плодове.
Член 3
1. Смесите от плодове заемат най-малко 90 % от водния капацитет на съда.
2. Отцеденото нетно тегло на сместа средно е равно най-малко на следния процент от водния капацитет на съда, изразен в грамове:
Начин на представяне
Съдове с номинален воден капацитет от
425 ml или повече
по-малко от 425 ml
Цели плодове
50 %
46 %
Половинки
54 %
46 %
Четвъртинки
56 %
46 %
Резени
56 %
46 %
Кубчета
56 %
50 %
3. Когато за опаковка на смесите от плодове служат стъклени съдове, преди да се изчислят процентите, посочени в параграфи 1 и 2, водният капацитет се намалява с 20 милилитра.
Член 4
1. Всеки ден и на редовни интервали през периода на преработка преработвателят проверява дали смесите от плодове отговарят на изискваните от този регламент условия и резултатите от проверката се записват.
2. Върху всеки съд трябва да е поставен знак, идентифициращ преработвателя и датата на производство. Това означаване, което може да е във вид на код, се одобрява от компетентните органи на държавата-членка, в която става производството. Тези органи могат да приемат допълнителни разпоредби относно означаването.
Член 5
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 май 2001 година.

Labels: 3
17
19